Document ID: /roh_data/filtered/fineweb-2-filterrobots_roh.jsonl.gz/30043

ord Gasetta Romontscha nr. 34 dils 21-8-1913
El cantun su engiuviars della plazza elevada de gara a Mustér vegn presentamein eregiu dalla V. R. [Viafier retica] ina remisa cun laboratori. Duront ch’entgins luvrers talians digl accordant fuvan igl glendisdis sera quort avon las 6 occupai cun finir a cavar ora il fundament en in tagliament de ca. 4 m. altezia, seslucca ina massa tratsch d’ ina spunda e cuvier’ en in dils luvrers, in giuven de ca. 20 onns, cun datier de dus meters altezia. Ils auters cumpogns ein spert sefatgs vid la lavur de spindramen, ferton ch’igl ei immediat arrivau ulteriur agid. Nunsavend nu’ il satrau sesanfli e perquei temend ch’ ins savessi blessar el cun pala e zappun, ha la lavur stovia vegnir fatga precaut e relativamein pli plaun. Anflond aunc suenter 1 ura negins fistitgs, cartevan ins pli nuot auter, che d’ anflar la finala in miert. Cheu comparan tutenina ils cavegls e spert ei lu il tgau dil satrau staus fatgs libers, che dev’aunc enzennas de veta. En preschientscha de plevon e miedi ei cun aua e spirituosas il spindrau puspei revegnius, mo ha aunc stoviu restar ina penibla mes’ ura en sia fossa, avon che la massa tratsch sestagnau seigi staus allontanaus ora d’ entuorn e ch’el sappi vegnir tratgs sido. Igl ei strusch de capir, co quei pupratsch ha pudiu tener ora schi ditg. Remarcablamein ha el era giu neginas blessuras ed ei suenter il spindrament serendius cun agid de dus cumpogns a pei en siu logis. El di de immediat suenter esser staus pertscharts d’ esser satraus haver giu piars la schientscha el tratsch. Jer ha el bandunau cun la viafier il liug de sia tresta regurdientscha.